**DOLOŽKA ZLUČITEĽNOSTI**

**návrhu zákona s právom Európskej únie**

**1. Predkladateľ návrhu zákona**:

poslanci Národnej rady Slovenskej republiky Marek Lackovič, Jana Hanuliaková

**2. Názov návrhu právneho predpisu:**

Návrh zákona, ktorým sa dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

Bezpredmetné.

**5. Stupeň zlučiteľnosti návrhu právneho predpisu s právom Európskej únie:**

Bezpredmetné.

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy | X |  |  |
| – vplyvy na hospodárenie obyvateľstva, |  | X |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti | X |  |  |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana | X |  |  |

**A.3. Poznámky**

Cieľom návrhu zákona je zvýšiť súčasnú mieru transparentnosti po obsadzovaní voľných miest v rámci verejných zariadení sociálnych služieb. Návrh zákona svojim obsahom vytvára povinnosť pre zriaďovateľov zverejňovať aktuálnu evidenciu žiadateľov o uzatvorenie zmluvy na poskytovanie sociálnej služby prostredníctvom svojich webových sídiel.

Návrh zákona je v súlade s Ústavou, ústavnými zákonmi, rozhodnutiami Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

K vplyvom na rozpočet verejnej správy:

Vzhľadom na zavedenie novej administratívnej úlohy pre verejné inštitúcie, ktorou je zverejňovanie zoznamu čakateľov na webové sídlach, sa predpokladá negatívny vplyv na rozpočet verejnej správy súvisiaci s potrebou personálneho a technického zabezpečenia jej plnenia.

K vplyvom na podnikateľské prostredie:

Nepredpokladá sa akýkoľvek vplyv na podnikateľské prostredie.

K sociálnym vplyvom (vplyv na hospodárenie obyvateľstva):

Predpokladá sa, že predkladaný návrh zákona bude mať pozitívny sociálny vplyv spočívajúci primárne v transparentnom a spravodlivejšom obsadzovaní voľných ubytovacích kapacít. V druhom rade sa predpokladá, že vyššia miera transparentnosti o čakateľoch na ubytovanie pomôže k ich rovnomernejšej distribúcii v rámci verejných zariadení.

K vplyvom na životné prostredie:

Nepredpokladá sa akýkoľvek vplyv na životné prostredie.

K vplyvom na informatizáciu spoločnosti:

Navrhované zmeny vytvárajú priestor na širšie využívanie infraštruktúry a údajov verejnej správy a prispievajú k znižovaniu administratívneho zaťaženia občanov pri riešení ich životných situácií, čím dochádza k plneniu cieľov Národnej koncepcie informatizácie verejnej správy SR na roky 2022-2026.

K vplyvom na služby verejnej správy pre občana:

Navrhovaná úprava prinesie rozšírenie portfólia služieb verejnej správy pre občanov a zvýšenie ich kvality a transparentnosti.

**A.4. Alternatívne riešenia**

Nepredkladajú sa.

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a Ministerstvu hospodárstva Slovenskej republiky a ich stanoviská tvoria súčasť predkladaného materiálu. Návrh zákona bol takisto zaslaný na posúdenie vplyvov Rade pre rozpočtovú zodpovednosť.